ช้าง ทุ้มงบ 100 ล้าน บุกตลาดน้ำดื่ม
ช้าง เตรียมงบ100 ล้านบาท บุกหนักตลาดน้ำดื่มรับยอดขายพุ่งหน้าร้อน หวังยอดขายสิ้นปี 1.8 พันล้านบาท
31 มี.ค. 2553

ช้าง เตรียมงบ100 ล้านบาท บุกหนักตลาดน้ำดื่มรับยอดขายพุ่งหน้าร้อน หวังยอดขายสิ้นปี 1.8 พันล้านบาท 
นายมารุต บูรณะเศรษฐกุล รองกรรมการผู้จัดการ บริษัทไทยเบฟเวอเรจ มาร์เก็ตติ้ง ผู้ผลิตและทำตลาดเครื่องดื่มแอลกอฮอล์ และปราศจากแอลกอฮอล์ ผลิตภัณฑ์ตราช้าง เปิดเผยว่าบริษัทเตรียมงบกว่า 100 ล้านบาทสำหรับทำตลาดผลิตภัณฑ์น้ำดื่มตราช้าง ภายใต้แผนการสื่อสารการทำตลาดแบบครบวงจร เพื่อขยายฐานกลุ่มเป้าหมายน้ำดื่มช้างให้เป็นที่รู้จักทั่วประเทศ ผ่านสื่อหลัก อาทิ ภาพยนตร์โฆษณาโทรทัศน์(ทีวีซี) ชุดเริ่มต้นใหม่ เกิดขึ้นได้ทุกวัน(บีกินนิง) เริ่มตั้งแต่ 1 เม.ย.นี้เป็นต้นไป รวมทั้งสื่อสิ่งพิมพ์ และสื่อกลางแจ้ง เป็นต้น
นอกจากนี้เพื่อให้ผลิตภัณฑ์น้ำดื่มตราช้างใกล้ชิดกับผู้บริโภคมากขึ้น บริษัทเตรียมจัดกิจกรรมรายการขาย(เทรดดีล แอนด์ โปรโมชัน) ที่ดึงดูดใจ เพื่อผลักดันสินค้าผ่านเครือข่ายตัวแทนจำหน่ายทั่วประเทศ จากปัจจุบันทำตลาดผ่านช่องทางขาย ทั้งร้านค้าดั้งเดิม(ทราดิชันนัล เทรด) และร้านค้าปลีกสมัยใหม่ ประเภทต่างๆ (โมเดิร์นเทรด) โดยใช้ทีมขายที่ชำนาญและมีประสบการณ์ในการกระจายสินค้า กลุ่ม เบียร์ สุรา และเครื่องดื่มปราศจากแอลกอฮอล์  รวมถึงบริการส่งถึงบ้านสำนักงานลูกค้า โดยมีรถจัดส่ง70 คัน ในปัจจุบัน 
พร้อมกันนี้บริษัทยังได้จัดกิจกรรมทางการตลาดในช่วงหน้าขายฤดูร้อนนี้ ที่กำลังเข้าสู่ฤดูการแข่งขันมหกรรมฟุตบอลโลก “ฟีฟ่า เวิลด์ คัพ 2010” ในกลางเดือนมิ.ย.-ก.ค.ปีนี้ ด้วยการจัดแคมเปญ “ช้างพาลุยบอลโลก” พาผู้โชคดี 5 คู่ไปชมฟุตบอลโลก2010 ที่ประเทศแอฟริกาใต้ และลุ้นรางวัลอื่นๆ มูลค่ากว่า 3 ล้านบาท เริ่มตั้งแต่ 1 เม.ย.-20 พ.ค.นี้ พร้อมจัดทำกิจกรรมโครงการเพื่อสังคม ภายใต้ชื่อ “มหัศจรรย์  น้ำดื่มช้าง ล้านขวด ล้านน้ำใจ” ระหว่างเดือน เม.ย.-มิ.ย.ปีนี้ นำรายได้จาการการจำหน่ายน้ำดื่มช้างขวดแพ็ทขนาด 600 มล.ขั้นต่ำ 1 ล้านขวด สมทบทุนสภากาชาดไทย ขั้นต่ำ 2 ล้านบาท 
จากแนวทางดังกล่าว บริษัทคาดจะมียอดขายในปีนี้ราว 1,800ล้านบาท คิดเป็นส่วนแบ่งตลาด 10% ของมูลค่าตลาดรวมราว 1.8 หมื่นล้านบาท จากแนวโน้มตลาดน้ำดื่มมีอัตราเติบโตสูงอย่างต่อเนื่อง